Il 3 di Avrîl al è dongje, e mi vegnin sù un pocjis di riflessions. Cheste date a mi mi fâs vignî i sgrisui, ma no steit a fraintindimi, i miei a son sgrisui di emozion. No sai, par me e je impuartante la solenitât di cheste fieste, che no je la solite ricorence furlane creade dome par fâ ghiringhei o cjantosis, ma e je la NESTRE fieste. Une fieste di cjapâ sul serio. O sin di simpri un popul, che al à vût simpri il so teritori, lis sôs cjasis, i soi cjamps, i soi paîs, la sô lenghe. O vin simpri stât chi, su chestis stradis, sot di chest cîl, parsore di chest teritori che ogni tant nus da une sdrondenade ma che no vin volût mai bandonâ. Cemût si puedie no pensâ a chestis robis. Cemût si puedie vivi une vite che no tegni cont di cheste fonde. Mi fâs pôre il mont che al ven indevant, e se o pensi ai fîs o nevôts che o varai no ai voie che a vivedin cence savê ce che a àn daûr, tal lôr DNA. Parcè che disinsi la veretât, nô o sin cussì, tal ben o tal mâl, ma o sin furlans, e no ai voie che dute cheste frenesie nus fasi dismenteâ cui che o sin.Eco, cheste fieste e je par ricuardânus almancul une volte ad an cui che o sin e ce che o sin stâts, parcè che no je vere che no podaressin tornâ a sedi chê int che par secui e à simpri tignût dûr, sot di parons crudêi, di invasôrs forescj e di taramots disastrôs. Nus àn staronzâts di ogni bande, tal teritori, te lenghe, te scuele e vuê... te cussience. Pensìn a dute chê int che e à fat tant par nô, par che no si pierdedin, che e à scrit libris, che e à scombatût, che e à lavorât, che e à sufiert...no stin a permeti che dute cheste bataie e sedi stade di bant.Eco, cheste fieste jo le dedichi a lôr, e cun cheste zornade ur dîs grazie, par vêmi fate deventâ cemût che o soi vuê.
Ancje vuê o soi stade a presentâ il video Oms di tiere (Uomini di terra, zirât di Massimo Garlatti Costa) inte scuele e in particolâr in chê di Sedean; lis voltis prime o jeri stade a Cjasteons di Strade e Flaiban, dentri di chel progjet clamât Progetto Protostoria, metût in pîts di ben 11 comuns interessâts de presince dai cjastelîrs.Pardabon une bielissime esperience, no la prime par me a scuele cui fruts, che mi à entusiasmade! O speri di vê mote la cussiençute di cualchi frut e di vêlu stimolât a interessâsi a la archeologjie, come che a àn fat cun me cuant che o jeri piçule!Us ricuardi ancje la serade finâl ai 8 di Avrîl a Sedean, dulà che si presentarà dut il Progjet e si proietarà il documentari di Massimo, a prest!
Interessante mostre su Charles Darwin a Triest, in particolâr al Science Centre Immaginario Scientifico di Grignan, fint ai 30 di Mai dal 2010. La visite si davuelç midiant di multivisions che a scorin lis imagjins sul percors sientific che al à puartât il grant ricercjadôr a formulâ la sô famose teorie su la evoluzion. La mostre si pues lâ a viodile dome di domenie, des 10.00 aes 20.00. Par info clamait chi: 040/224424.
GRACIIS A DUCJ!!
Dopo 88 agns de scuvierte de sô tombe, dopo agns di studis, di ipotesis, di analisis e teoriis la mumie di Tutankhamon no cjate inmò pâs; di fat e je vignude fûr une gnove scuvierte daspò altris analisis efetuadis sul so dna, o ben che il faraon-frut (faraone-bambino, par vie de sô zovine etât cuant che al è muart) al sarès nassût daûr di un rapuart incestuôs. Cheste teorie azardade, ma che e podarès cjatâ fonde par vie dal fat che in chê epoche i rapuarts tra personis de stesse famee regâl a jerin vonde difondûts, e je stade proferide dal archeolic egjizian Zahi Hawass, vice ministri de Culture dal 2009 e segretari gjenerâl dal Consei superiôr pes antichitâts dal Cairo. Us zonti il link cu la notizie interie, buine leture!
(inte foto la sô mumie...ce biel che al è!
)
La mê amie Stefania di Viluce mi segnale chest biel apontament organizât de pro loco di Ruvigne (www.prolocoragogna.it): sabide ai 6 di Març inte Sale teatrâl comunâl a lis 20.45 al vignarà mostrât il video-document Farcadice:diari di viaç di Luca Peresson e Carlo Della Vedova, une cjalade cuntun voli speciâl a lis comunitâts di emigrants in Argjentine, Belgjiche e Canadà. La serade e sarà ocasion ancje par scoltâ biele musiche e viodi i fruts de scuele medie di Ruvigne che a recitaràn.Lait sul sît de pro loco par viodi il program de serade.
fur_Latn fur_Latn fur_Latn fur_Latn fur_Latn fur_Latn unk fur_Latn